**Podmienky prijatia na vysokú školu**

Aké sú podmienky prijatia na vysokú školu ?

Každý má právo študovať na vysokej škole zvolený študijný program, ak splní základné podmienky prijatia na štúdium a ďalšie podmienky určené fakultou alebo vysokou školou poskytujúcou zvolený študijný program (*pozri §55* [*zákona č. 131/2002 Z.z. o vysokých školách*](https://www.cvtisr.sk/buxus/docs/PKvs/z131_2002.pdf)).

     •  **Základnou podmienkou prijatia** (*§56,* [*zákon 131/2002*](https://www.cvtisr.sk/buxus/docs/PKvs/z131_2002.pdf)) na bakalárske štúdium je získanie úplného stredného vzdelania alebo úplného stredného odborného vzdelania. Túto podmienku spĺňajú absolventi strednej školy s vysvedčením o maturitnej skúške vydaným po úspešnom vykonaní maturitnej skúšky.

Pre uchádzačov, ktorí dosiahli požadované vzdelanie v zahraničí je základnou podmienkou prijatia uznanie, že úspešne vykonaná záverečná skúška a doklady potvrdzujúce ukončený stupeň štúdia zodpovedajú požiadavkám zákona na požadovaný stupeň úplného stredného vzdelania.

     • **Ďalšie podmienky prijatia** (*§57,* [*zákon 131/2002*](https://www.cvtisr.sk/buxus/docs/PKvs/z131_2002.pdf)) na štúdium si určuje samotná fakulta / vysoká škola. Informácie o podmienkach štúdia, o prijímacom konaní a požiadavkách na prijímacie skúšky sú zverejnené prostredníctvom internetových (webových) stránok fakúlt a vysokých škôl najneskôr do 20. septembra alebo najneskôr dva mesiace pred posledným dňom určeným na podanie prihlášok.

**Upozornenie:**
§58 ods. 9 zákona 131/2002: "*Vysoká škola alebo fakulta má právo požadovať od prijatých uchádzačov informáciu, či sa zapíšu na štúdium. Uchádzač je povinný takú informáciu poskytnúť vysokej škole alebo fakulte do začiatku* [*akademického roku*](https://www.cvtisr.sk/skolstvo/vysoke-skoly/prijimacky-na-vysoke-skoly/ako-na-vysoku-skolu.html?page_id=9247#wSoAK) *(§ 61). Ak uchádzač neprejaví o štúdium záujem alebo informáciu v určenom čase neposkytne,* ***zaniká*** *mu* ***právo zapísať sa na štúdium*** *daného študijného programu a vysoká škola alebo fakulta zruší rozhodnutie, ktorým nebol ďalší uchádzač v poradí podľa výsledkov prijímacieho konania na štúdium prijatý, a vydá nové rozhodnutie o jeho prijatí na štúdium."*